SK Úradný vestník Európskej únie C 126/42

Stanovisko Výboru regiónov – Návrh nariadenia, ktorým sa mení nariadenie o preprave odpadu

2014/C 126/11

I. POLITICKÉ ODPORÚČANIA

VÝBOR REGIÓNOV

Všeobecný kontext

1. je presvedčený, že preprava odpadu tvorí jednu z najdôležitejších oblastí legislatívy týkajúcej sa odpadu, kde je potrebné dôslednejšie uplatňovanie právnych predpisov. V niektorých členských štátoch je preprava odpadu kontrolovaná adekvátne, avšak v iných krajinách to neplatí, čo vedie k „obchádzaniu prístavov“ (z angl. port hopping). Existujú jasné dôkazy o nezákonnej preprave odpadu, pri ktorej sa priamo porušuje Bazilejský dohovor a nariadenie o preprave odpadu, najmä dôkazy o vývoze nebezpečného odpadu (napr. OEEZ) mimo členských krajín OECD pod novým označením a vývoze odpadu, ktorý nie je nebezpečný, do rozvojových krajín na účely jeho ukladania na skládky alebo zaobchádzania s ním v rozpore s environmentálnymi normami;

2. poznamenáva, že pri spoločných kontrolách uskutočnených sieťou IMPEL-TFS (1) bolo zistených 863 prípadov porušení z 3 454 prepráv, čo zodpovedá 25 % nesúladu s normami;

3. poukazuje na to, že účinné uplatňovanie nariadenia o preprave odpadu by prispelo k: — finančným výhodám vyplývajúcim z predchádzania odstraňovaniu znečistenia životného prostredia a poklesu nákladov za repatriáciu odpadu; — rovnakým podmienkam na európskej a celosvetovej úrovni, pokiaľ ide o prísne recyklačné normy; — prevencii závažných environmentálnych a zdravotných vplyvov, ktoré vznikajú ako následok toho, že v krajinách určenia sa odpad nezákonne ukladá na skládky alebo sa s ním zaobchádza v rozpore s normami; — podporovaniu vysokokvalitného triedenia a recyklovania v EÚ, vrátane nebezpečného odpadu, čo by prispelo k plneniu cieľov iniciatívy EÚ v oblasti účinného využívania zdrojov a k hospodárskemu rastu a vytváraniu pracovných miest v európskom odvetví spracovania odpadu; — predchádzaniu nezákonného vývozu hodnotných druhotných surovín, čo je v rozpore s cieľmi iniciatívy EÚ v oblasti surovín; — splneniu cieľov EÚ v oblasti kvantifikovaného zberu, zhodnotenia a recyklovania odpadu (napr. v súvislosti so smernicou o OEEZ, smernicou o vozidlách po dobe životnosti, smernicou o obaloch alebo smernicou o batériách a akumulátoroch);

4. považuje za užitočné kontroly prevádzok producentov odpadu a podnikov vykonávajúcich jeho zber s cieľom zmierniť tlak v prístavoch;

5. nabáda na intenzívnu a aktívnu spoluprácu medzi odpadovým hospodárstvom a spracovateľským odvetvím, pretože z obmedzenia nezákonnej prepravy budú ťažiť európske podniky spracujúce odpad, ktoré používajú environmentálne neškodné metódy;

6. berie na vedomie výsledok verejných konzultácií o navrhovaných zmenách, v ktorých sa 90 % zúčastnených strán vyslovilo za prijatie legislatívy EÚ v oblasti prepravy odpadu;

Plánovanie kontrol prepravy odpadu

7. víta návrh zaviesť povinnosť vypracovávať plány kontrol, súčasťou ktorého je aj celoeurópske vymedzenie povinného obsahu s cieľom presadzovať pravidelné a zosúladené plánovanie kontrol vo všetkých členských štátoch. Adekvátne plánovanie kontrol umožní orgánom zvýšiť kapacity na vykonávanie účinných kontrol;

8. konštatuje, že nízka miera uplatňovania právnych predpisov v jednom členskom štáte môže viesť k dodatočnej práci a nákladom v inom členskom štáte, a preto by malo byť v spoločnom záujme vypracovať harmonizované postupy kontroly a zlepšiť cezhraničnú spoluprácu a výmenu spravodajských informácií;

9. poukazuje na to, že plány kontrol sú kľúčovým prvkom usmernení siete IMPEL v oblasti kontrol prepravy odpadu (2), avšak varuje pred tým, aby pridelenie zamestnancov na činnosti spojené s plánovaním kontrol neviedlo k zníženiu počtu zamestnancov, ktorí budú vykonávať kontroly;

10. súhlasí s návrhom, aby sa plány kontrol vzťahovali na celé geografické územie predmetného členského štátu, odporúča však doplniť znenie návrhu tak, aby sa to mohlo vykonávať na regionálnej úrovni;

11. vyzýva na to, aby súčasťou plánov boli aj merateľné ciele v súlade so súčasnými osvedčenými postupmi, ktoré politickým činiteľom umožnia vyhodnotiť výsledky;

12. rozhodne súhlasí s ustanovením, podľa ktorého musia plány kontrol obsahovať posúdenie rizík, ktoré sa týka osobitných tokov odpadu a zdrojov nezákonnej prepravy odpadu a pri ktorom sa využijú spravodajské informácie policajných orgánov, a v tomto ohľade podporuje príslušné orgány v uplatňovaní odporúčaní siete IMPEL, aby sa zlepšila prioritizácia v používaní obmedzených zdrojov kontroly;

13. domnieva sa, že vodná preprava by mala byť tiež súčasťou plánov kontrol v súlade s odporúčaniami siete IMPEL;

14. vyzýva Európsku komisiu, aby implementovala prevodnú tabuľku medzi colnými kódmi a kódmi odpadu s cieľom používať medzinárodné colné kódy na výber vysokorizikových zásielok, pri ktorých sa vykoná kontrola;

Uverejňovanie plánov kontrol

15. súhlasí s obavami Rady (3), že uverejňovanie plánov kontrol by mohlo pomôcť osobám, ktoré sú zapojené do nezákonnej prepravy odpadu. Domnieva sa preto, že by sa mali uverejniť strategické aspekty plánov kontrol a nie ich operačné aspekty;

16. uznáva, že miestne a regionálne orgány majú voči svojim občanom povinnosť postarať sa o to, aby sa s materiálmi, ktoré boli dovezené na opätovné použitie, recykláciu, zhodnotenie alebo uloženie na skládku, zaobchádzalo v súlade s predpismi o ochrane životného prostredia a zdravia obyvateľstva. Aktívnu spoluprácu občanov pri recyklácii a odpadových systémoch nepriaznivo ovplyvňuje vedomie o nezákonnej preprave, pri ktorej dochádza k poškodzovaniu životného prostredia;

17. vyzýva preto, aby sa každoročne uverejňovali správy o uskutočnených kontrolách, ich výsledkoch a prípadných sankciách;

Presunutie dôkazného bremena

18. víta návrh, na základe ktorého je prepravca povinný preukázať, že tovar, ktorý vyváža na deklarovaný účel opätovného použitia, je úplne funkčný. Ide o vývoz EEZ (nie OEEZ) a automobilov (nie vozidiel po dobe životnosti). Presunutie dôkazného bremena by malo kontrolným orgánom pomôcť pri identifikácii nezákonnej prepravy nefunkčného tovaru, napr. odpadu, ktorý by inak mohol byť určený na recykláciu alebo spracovanie mimo EÚ nevyhovujúce normám. Takýto tovar by sa mal spracovávať v európskych zariadeniach, aby sa predišlo úniku hodnotných surovín a aby sa zabezpečila ochrana životného prostredia a ľudského zdravia v tretích krajinách;

19. víta návrh, na základe ktorého môžu príslušné orgány pri zásielkach určených na zhodnotenie, pri ktorých je podozrenie, že sú nelegálne, vyžadovať od prepravcov doklady o postupoch, technológiách a normách spracovania odpadu, ktoré sa budú uplatňovať v krajine určenia. Ďalej sa domnieva, že tento návrh by sa mal týkať každej zásielky odpadu podľa nariadenia o preprave odpadu a že konečné miesto určenia každého recyklovaného odpadu by sa malo uverejniť v záujme zvýšenia transparentnosti a dôvery verejnosti, pokiaľ ide o odpadový a surovinový reťazec;

Elektronická výmena údajov

20. súhlasí so zavedením elektronickej výmeny informácií o preprave odpadu, ktorá by mohla poskytnúť bezpečnú databázu elektronických vyhlásení o preprave odpadu obsahujúcom informácie o dodávateľovi, prepravcovi, obchodníkoch a konečnom mieste určenia materiálu a zdôrazňuje, že v rámci jej prípravy je dôležité uskutočniť rozsiahle konzultácie s miestnymi a regionálnymi orgánmi;

21. zastáva názor, že k takejto databáze by mali mať prístup všetky príslušné verejné orgány (inšpekcie životného prostredia, colné úrady, policajné orgány) a mala by obsahovať aj informácie o výsledkoch kontrol, ktoré by pomohli orgánom pri zameraní svojich kontrol;

22. podotýka, že elektronickú výmenu údajov týkajúcu sa oznámení o preprave odpadu používajú už štyri krajiny (4), pričom sa odhaduje, že ak by sa uplatňovala v celej EÚ, podnikom by priniesla úspory nákladov spojených s administratívnymi úkonmi vo výške 40 miliónov EUR ročne (5) a že Skupina na vysokej úrovni pre oblasť administratívnej záťaže vyzvala, aby sa elektronická výmena údajov používala vo všetkých členských štátoch;

Iné otázky

23. opakuje, že dodatočné mimoriadne dôležité opatrenie týkajúce sa zmeny nariadenia o preprave odpadu spočíva v ďalšom posilnení úlohy siete IMPEL, aby sa z dlhodobého hľadiska zabezpečila finančná podpora umožňujúca systematickejšie využívanie vzájomných hodnotení kontrol sieťou IMPEL a jej práce pri identifikovaní a vymieňaní osvedčených postupov, pričom by sa mala zapojiť aj regionálna a miestna úroveň (6);

24. opätovne vyzýva Európsku komisiu, aby vypracovala všeobecný právny rámec environmentálnych kontrol a dohľadu platný v EÚ, ktorého súčasťou budú kontrolné právomoci Európskej komisie, podporila úlohu miestnych a regionálnych orgánov v implementácii právnych predpisov EÚ v oblasti životného prostredia, obmedzila nespravodlivú hospodársku súťaž v dôsledku rozdielnych alebo neexistujúcich systémov kontroly a zabezpečila rovnaké práva v súdnom konaní (7);

Subsidiarita, proporcionalita a lepšia právna úprava

25. pripomína, že environmentálna politika je oblasťou, v ktorej sú právomoci rozdelené medzi EÚ a členské štáty, a preto sa pri nej uplatňuje zásada subsidiarity;

26. poukazuje na to, že preprava odpadu je medzinárodnou záležitosťou a bez rovnakého uplatňovania a presadzovania právnych predpisov vo všetkých členských štátoch nebudú existovať rovnaké podmienky a ani nebude možné predchádzať zdravotným a environmentálnym rizikám; domnieva sa preto, že sú potrebné opatrenia na úrovni EÚ;

27. požaduje, aby sa v delegovanom akte Európskej komisie pri implementácii elektronickej výmeny údajov plne zohľadnili dôsledky na právomoci miestnych a regionálnych orgánov. Preto je potrebné, aby predloženiu delegovaného aktu predchádzali priame konzultácie s miestnymi a regionálnymi orgánmi alebo ich zástupcami.

II. ODPORÚČANÉ ZMENY A DOPLNENIA

Pozmeňovací návrh 1

COM(2013) 516 final, článok 1, ods. 2 – Nariadenie (ES) č. 1013/2006, článok 26, nový ods. 5

Zdôvodnenie

Musia sa uskutočniť vhodné konzultácie aj na expertnej úrovni príslušných miestnych a regionálnych orgánov. Existujú miesta jednotného kontaktu pre deklarácie a námorné jednotné kontaktné miesta. Údaje musia byť dostupné pre všetky zainteresované orgány t. j. políciu, colné orgány, orgány kontroly a prístavné orgány.

Pozmeňovací návrh 2

COM(2013) 516 final, článok 1, ods. 3, bod b) – Nariadenie (ES) č. 1013/2006, článok 50, vložený odsek 2a

Text navrhnutý Komisiou Pozmeňovací návrh VR Členské štáty zabezpečia, aby ich príslušné orgány zaviedli plány kontrol zamerané na overovanie súladu s týmto nariadením. Tieto plány sa musia vzťahovať na celé geografické územie predmetného členského štátu a týkať sa všetkých kontrol prepravy odpadu uskutočnených v zmysle odseku 2, a to vrátane kontrol zariadení a podnikov, cestnej a železničnej prepravy a prepravy nákladu v prístavoch. K týmto úlohám patria: Členské štáty zabezpečia, aby ich príslušné orgány zaviedli plány kontrol zamerané na overovanie súladu s týmto nariadením. Tieto plány sa musia vzťahovať na celé geografické územie predmetného členského štátu na vhodných úrovniach a v prípade viacerých plánov kontrol sa musí zabezpečiť ich koordinácia. Musia sa a týkať sa všetkých kontrol prepravy odpadu uskutočnených v zmysle odseku 2, a to vrátane kontrol zariadení a podnikov, cestnej a železničnej prepravy a prepravy nákladu v prístavoch. K týmto úlohám patria: a) stratégia a ciele kontrol prepravy odpadu v súvislosti s potrebnými ľudskými, finančnými a inými zdrojmi; a) stratégia a merateľné ciele kontrol prepravy odpadu v súvislosti s potrebnými ľudskými, finančnými a inými zdrojmi; b) posúdenie rizík, ktoré sa týka osobitných tokov odpadu a zdrojov v rámci nezákonnej prepravy odpadu, a v ktorom sa prihliada na spravodajské údaje, ako napríklad policajné vyšetrovanie a analýza trestnej činnosti; b) posúdenie rizík, ktoré sa týka osobitných tokov odpadu a zdrojov v rámci nezákonnej prepravy odpadu, a v ktorom sa prihliada na spravodajské údaje, ako napríklad policajné vyšetrovanie a analýza trestnej činnosti; c) stanovenie prioritných cieľov a opis spôsobu ich výberu na základe stratégií, cieľov a posúdenia rizík; c) stanovenie prioritných cieľov a opis spôsobu ich výberu na základe stratégií, cieľov a posúdenia rizík; d) informácie o počtoch a druhoch plánovaných kontrol týkajúcich sa skládok odpadu, cestnej a železničnej prepravy a prepravy odpadu v prístavoch; d) informácie o počtoch a druhoch plánovaných kontrol týkajúcich sa skládok odpadu, cestnej, leteckej, vodnej a železničnej prepravy a prepravy odpadu v prístavoch na základe posúdenia rizika a priorít; e) pridelenie úloh každému orgánu zapojenému do kontrol prepravy odpadu; e) pridelenie úloh každému orgánu zapojenému do kontrol prepravy odpadu; f) spôsoby spolupráce medzi rôznymi orgánmi zapojenými do kontrol; ako aj f) spôsoby efektívnej a účinnej spolupráce medzi rôznymi orgánmi zapojenými do kontrol; ako aj g) posúdenie potreby odbornej prípravy kontrolórov v súvislosti s technickými a právnymi záležitosťami týkajúcimi sa nakladania s odpadom a jeho prepravou a s ustanoveniami týkajúcimi sa programov pravidelnej odbornej prípravy. g) posúdenie potreby odbornej prípravy kontrolórov v súvislosti s technickými a právnymi záležitosťami týkajúcimi sa nakladania s odpadom a jeho prepravou a s ustanoveniami týkajúcimi sa programov pravidelnej odbornej prípravy. h) stratégia v oblasti komunikácie a na podporu súladu s cieľom zapojiť regulovaných účastníkov a širokú verejnosť; ako aj i) informácie o tom, ako môžu regulovaní účastníci a široká verejnosť informovať o svojich obavách príslušný orgán ( whistleblowing ). Tieto plány sa preskúmajú najmenej raz ročne a v prípade potreby sa zaktualizujú. Týmto preskúmaním sa vyhodnotí rozsah realizácie cieľov a ďalších prvkov predmetných plánov. Tieto plány sa preskúmajú najmenej raz ročne a v prípade potreby sa zaktualizujú. Týmto preskúmaním sa vyhodnotí rozsah realizácie cieľov a ďalších prvkov predmetných plánov. Príslušný orgán sprístupní uvedené plány verejnosti v súlade so smernicou Európskeho parlamentu a Rady 2003/4/ES z 28. januára 2003 o prístupe verejnosti k informáciám o životnom prostredí (8).“ Príslušný orgán natrvalo sprístupní strategický prehľad uvedené ých plány ov verejnosti, vrátane ich elektronickej podoby, v súlade so smernicou Európskeho parlamentu a Rady 2003/4/ES z 28. januára 2003 o prístupe verejnosti k informáciám o životnom prostredí (9). Členské štáty zabezpečia, aby výsledky kontrol, ktoré sa vykonajú podľa plánov uvedených v tomto článku, nápravné opatrenia prijaté príslušnými orgánmi v nadväznosti na tieto kontroly, mená prevádzkovateľov zúčastňujúcich sa na nezákonnej preprave a uložené sankcie boli trvalo dostupné verejnosti, a to aj v elektronickej podobe.

Zdôvodnenie

V niektorých členských štátoch sú jednotlivé regióny zodpovedné za vypracovanie svojho plánu kontrol, preto v záujme toho, aby bola pokrytá celá geografická oblasť, by sa mali tieto plány koordinovať. Začlenenie merateľných cieľov by bolo v súlade s existujúcimi osvedčenými postupmi členských štátov a politickým činiteľom by to umožnilo vyhodnocovať efektívnosť plánov kontrol. Plány kontrol musia zahŕňať aj vodné cesty a leteckú dopravu, pretože ide tiež o spôsob, ktorým sa prepravuje odpad. Odvetvie odpadu a riadenia zdrojov, ako aj široká verejnosť by sa mali podieľať na kontrole dodržiavania nariadení o preprave odpadu a mali by mať možnosť sprostredkovať svoje obavy vo verejnom záujme príslušnému orgánu bez strachu z obťažovania alebo prenasledovania. Malo by sa explicitne stanoviť, že počet a druh kontrol musí vychádzať z posúdenia rizika a z priorít, ako sa uvádzajú v písm. b) a c). Uverejnenie výsledkov kontrol je potrebné preto, aby sa ukázalo, že sa nariadenie uplatňuje a aby verejnosť dôverovala odpadovému hospodárstvu. Mal by sa uverejňovať iba strategický prehľad plánov, pretože podrobnejšie informácie by mohli zneužiť osoby usilujúce sa vyhnúť kontrole prepravy odpadu.

Pozmeňovací návrh 3

Nariadenie (ES) č. 1013/2006, článok 50 ods. 5

Text navrhnutý Komisiou Pozmeňovací návrh VR Komisia nenavrhla žiadnu zmenu súčasného znenia článku 50 ods. 5 nariadenia (ES) č. 1013/2006 Navrhovaná zmena súčasného znenia článku 50 ods. 5 nariadenia (ES) č. 1013/2006: Členské štáty môžu dvojstranne alebo a viacstranne spolupracovať na účely uľahčenia prevencie a odhaľovania nezákonnej prepravy. Vymieňajú si informácie o preprave odpadu a spoločne využívajú poznatky o opatreniach na vykonávanie nariadenia. Komisia na tieto účely vytvorí spoločnú platformu, ktorá bude zahŕňať všetky členské štáty.

Zdôvodnenie

Súčasná spolupráca je dobrovoľná, pričom kľúčové členské štáty sa na nej nezúčastňujú. Nezákonnú cezhraničnú prepravu odpadu možno potlačiť len vtedy, ak budú všetky členské štáty spolupracovať, preto by sa mala vytvoriť spoločná platforma.

V Bruseli 30. januára 2014 Predseda Výboru regiónov Ramón Luis VALCÁRCEL SISO

(1) Sieť na vykonávanie a vymáhanie environmentálneho práva – sekcia cezhraničnej prepravy odpadov.

(2) Projekt „Doing the right thing for waste shipment inspections“, IMPEL 2012.

(3) Zasadnutie Rady pre životné prostredie, 14. októbra 2013.

(4) Európska výmena údajov o oznámení o preprave odpadu (European Data Interchange for waste notification – EUDIN).

(5) Skupina nezávislých zainteresovaných strán na vysokej úrovni pre oblasť administratívnej záťaže Európskej komisie (2009): Stanovisko skupiny na vysokej úrovni o znížení administratívnej záťaže a prioritnej oblasti životného prostredia (Administrative burden reduction; priority area Environment).

(6) CdR 1119/2012 fin.

(7) CdR 593/2013 fin, CdR 1119/2012 fin, CdR 164/2010 fin.

(8) Ú. v. EÚ L 41, 14.2.2003, s. 26.

(9) Ú. v. EÚ L 41, 14.2.2003, s. 26.